**VLADA FEDERACIJE BiH NASTAVLJA S PODRŠKOM INICIJATIVI**

***VIA DINARICA***

Federalna ministrica **Edita Đapo** i zamjenik rezidentne predstavnice Razvojnog programa Ujedinjenih nacija (UNDP) BiH **Sukhrob Khoshmukhamedov** danas su u sjedištu ovog ministarstva u Sarajevu potpisali ugovor o sufinansiranju inicijative *Via Dinarica*, koju će Vlada Federacije Bosne i Hercegovine u ovoj godini podržati sa 200.000 KM.

*Via Dinarica* je inicijativa koju finansiraju Agencija SAD-a za međunarodni razvoj (USAID) u BiH, Agencija Vlade Italije za razvojnu saradnju i Razvojni program Ujedinjenih nacija (UNDP) u BiH, a provodi se uz podršku i u partnerstvu sa Ministarstvom vanjske trgovine i ekonomskih odnosa BiH, Federalnim ministarstvom okoliša i turizma i Ministarstvom trgovine i turizma Republike Srpske.

Prva faza projekta završena je krajem 2017., a realizacija druge je počela u ljeto 2018. godine i trajat će do 2021. Težište projekta je na jačanju *Via Dinarice* kao međunarodno priznate platforme za lokalni ekonomski rast, ali i na snažnijem učešću lokalnih zajednica u njenom održavanju i razvoju. Ukupna vrijednost druge faze ovog projekta 2,63 miliona američkih dolara.

Ministrica Đapo je naglasila da Vlada Federacije BiH, na prijedlog ovog ministarstva, već četvrtu godinu podržava *Via Dinaricu* sa ukupno 700.000 KM do sada.

***Via Dinarica*** *doprinosi održivom razvoju turizma u prirodi i predstavlja odličnu priliku za poboljšanje životnog standarda lokalnog stanovništva u ruralnim područjima BiH. Zbog toga ja prepoznata kao projekt od posebnog značaja za turistički razvoj FBiH i ponovo podržana sredstvima iz transfera za razvoj turizma u FBiH* – rekla je Đapo.

Sredstvima Vlade Federacije BiH u 2019. godini bit će osigurana podrška projektima sa područja FBiH s ciljem unapređenja turističke ponude i povećanja raznolikosti turističkih usluga i proizvoda.

Khoshmukhamedov je istakao da *Via Dinarica*, u skladu sa svojim motom – prirodno povezuje (connecting naturally) – nastavlja doprinositi smanjenju ekonomskih, društvenih i regionalnih različitosti i povećanju konkurentnost Bosne i Hercegovine u oblasti turizma i prirodi.

*Drago mi je što je* ***Via Dinarica****, dajući doprinos boljoj infrastrukturi, uslugama i jačanju pozitivne slike regije i zemlje u cjelini, prepoznata i priznata i od strane domaćih institucija kao velika razvojna šansa i potencijal za BiH* – kazao je **Khoshmukhamedov** ovom prilikom.

U prošloj godini, Bosnu i Hercegovinu je posetilo 1.465.412 turista, što je više za 12,1 posto i ostvareno 3.040.190 noćenja, odnosno 13,5 posto više u odnosu na prethodnu godinu.

Projekt *Via Dinarica* predstavlja najbolji primjer kako turizam može doprinijeti održivom razvoju – ekonomskom, društvenom i okolišnom, kao i svakom od 17 globalnih ciljeva tog razvoja. Turizam donosi blagostanje i unapređuje životni standard širom svijeta, a današnji događaj predstavlja jedinstvenu priliku za promociju i doprinos turizma održivom razvoju.

Sarajevo, 25. juni 2019.